立春日小集戲李端叔
作者：蘇軾
朝代：宋

paragraphs: 白髮已十載，青春無一堪。
不驚新歲換，聊與故人談。
牛健民聲喜，鴉嬌雪意酣。
霏微不到地，和暖要宜蠶。
歲月斜川似，風流曲水慚。
行吟老燕代，坐睡夢江潭。
丞掾頗哀援，歌呼誰怕參。
衰懷久灰槁，習氣尚饞貪。
白啖本河朔，紅消真劍南。
辛盤得青韭，臘酒是黄甘。
歸卧燈殘帳，醒聞葉打庵。
須煩李居士，重說後三三。